राष्ट्रीय पुरस्कारों की श्रृंखला में आवास के क्षेत्र में ओवरऑल परफॉर्मेंस के लिए तृतीय पुरस्कार प्रमुख सचिव ग्राम्य विकास अनुराग श्रीवास्तव और ग्राम्य विकास आयुक्त नागेंद्र प्रताप सिंह ने प्राप्त किए हैं, जबकि आवास निर्माण में जनपद बिजनौर के अफजलगढ़ विकासखंड को प्रथम, जनपद अमरोहा के विकासखंड धनौरा को द्वितीय एवं जनपद अमरोहा के विकासखंड जोया को तृतीय पुरस्कार प्रदान किए गए हैं। ग्राम्य विकास के प्रशिक्षण कार्यक्रम में एसआईआरडी को द्वितीय, मनरेगा के तहत जनपद लखनऊ के विकासखंड माल को द्वितीय और एनएसएपी के लिए द्वितीय पुरस्कार प्रदान किया गया है। इसके अलावा मनरेगा, ग्राम स्वराज योजना, मानव संसाधन के गुणवत्तापरक प्रशिक्षण तथा डीबीटी के माध्यम से लाभार्थियों के खातों में सुगमतापूर्वक धनराशि के हस्तांतरण से जुड़े राष्ट्रीय पुरस्कार भी उत्तर प्रदेश को प्रदान किए गए हैं। ग्राम स्वराज अभियान के संचालन में उत्कृष्ट प्रदर्शन के आधार पर सम्पूर्ण भारत में 6 जनपद चयनित किए गए थे, इन जनपदों में प्रदेश के 2 जिले लखनऊ और सीतापुर शामिल हैं।